雙投酒
作者：周麟之
朝代：宋

paragraphs: 君不見白玉壺中瓊液白，避暑一盃冰雪敵。
只今名冠萬錢厨，此法妙絕天下無。
又不見九重春色薔薇露，君王自酌觴金母。
味涵椒桂光耀泉，御方弗許人間傳。
向來我作金門客，不假釀花并漬核。
日日公堂給上尊，時時帝所分餘瀝。
一朝釋珮投江村，却訪田家老瓦盆。
道院丹泉灰脚重，官爐玉友糟頭渾。
有酒如此寧不飲，但賦獨醒招楚魂。
錦谿昨夜秋風入，梧葉雨殘溪水急。
呼奴爲我挽飛流，滌甕燎薪炊玉粒。
奴言新釀良未宜，此間寒燠來無時。
雙投舊法酒經載，今焉可試君無疑。
初觀白醑寒漿溜，再加麴米成重酎。
色如竹葉照人明，香似蘭英和露透。
妻孥一笑醆斝空，所恨無多纔數斗。
嗟予性與禮法疏，況此掃軌甘窮居。
肯學鴟夷隨後車，不煩騎馿驥子扶。
焉用拊缶歌烏烏，一觴一詠聊自娛。